**Csongrád Város Polgármesterétől**

Száma: Pü/7-3/2022.

Témafelelős: Keller Ilona „M”

**ELŐTERJESZTÉS**

**Csongrád Városi Önkormányzat Képviselő-testülete**

**2022. április 28-ai ülésére**

**Tárgy**: Javaslat önkormányzati intézmények, gazdasági társaságok városüzemeltetést érintő szervezeti átalakítására.

Tisztelt Képviselő-testület!

Csongrád Városi Önkormányzat Képviselő-testülete a 2022. február 24-én megtartott ülésén tárgyalta az önkormányzati intézményeink, gazdasági társaságaink, városüzemeltetés terén végzett tevékenységeik szervezeti átalakításáról szóló előterjesztését.

Az önkormányzati források hatékonyabb felhasználása, működtetése mindenképpen indokolja a jelen állapotában kissé széttagolt városüzemeltetés koncentráltabbá tételét, ezzel a rendelkezésre álló eszközök és humán erőforrás hatékonyabb feladatvégzést tesz lehetővé. Csongrád Város Önkormányzata a városüzemeltetés terén kötelező illetve önként vállalt feladatokat végez részben intézmények illetve önkormányzati tulajdonú gazdasági társaságok tevékenysége révén. Az elmúlt évek bebizonyították, hogy átfedés van a szervezetek tevékenységében.

**Az alábbi táblázat mutatja be a jelen szervezeti átalakítás kapcsán érintett tevékenységeket:**

**Szervezet Tevékenység**

|  |  |
| --- | --- |
| Csongrádi Közmű Kft. | távhőszolgáltatás, fürdő üzemeltetés, Ipari Park szolg. ház üzemeltetése |
| CSOTERM Kft. | távhőtermelés |
| Városellátó  | Ifjúsági Ház és sportpálya üzemeltetése  |
| Vendégváró Szoc. Szöv. | Bökényi Közösségi Ház üzemeltetése, apartmanok üzemeltetése  |
| Homokföveny Szoc. Szöv. | Belvárosi vendégházak, kemping, Körös-torok, parkolók üzemeltetése, üdülőterület üzemeltetése |

Részletesen áttekintve a fent felsorolt a városüzemeltetési feladatokat az alábbi javaslattal élek:

Az önkormányzati városüzemeltetési feladatok gerincét a **Csongrádi Közmű Kft.** végezné, szervezeti átalakítás alapján **három üzletág** jönne létre:

* Távhőtermelés, távhőszolgáltatás,
* a városi Gyógy és Strandfürdő üzemeltetése,
* ingatlanüzemeltetés, ezen belül kereskedelmi szálláshelyek, Körös-toroki Kemping, közösségi térként funkcionáló ingatlanok üzemeltetése (Bökényi Közösségi Ház, Béri Balog Ádám Szolgáltató Ház), Körös-torok üzemeltetése, Ifjúsági Ház működtetése, sportpálya üzemeltetése.

**Távhőtermelés-távhőszolgáltatás.**

A tevékenységet jelenleg két önkormányzati tulajdonú Kft. látja el, a távhőtermelést részben a Csoterm Kft. a termálkút üzemeltetésén keresztül, részben a Közmű Kft.amely a hőközpont üzemeltetése során gázenergia felhasználásával szintén részt vesz a távhőtermelésben. A lakosság és közületek számára a távhőszolgáltatást a Közmű Kft. biztosítja. A két Kft. tevékenységét ellátó humán erőforrás is jelentős részben azonos. A Kft-k szakmai felügyeletét, ármegállapítását a Magyar Energetikai és Közműszabályozási Hivatal végzi.

Indokoltnak látom a két Kft. beolvadással történő egyesítését, a működési-üzemeltetési engedélyek egységesítését, amelynek érdekében kérem a testület felhatalmazását a Csoterm Kft. kisebbségi tulajdonosával történő tárgyalások megkezdésére.

**Fürdő üzemeltetés:**

A városi Gyógy és Strandfürdő üzemeltetése maradna a Közmű Kft. tevékenységében, a jelenleg folyó medence beruházás és a tervezett fejlesztések további feladatbővítést jelentenek a cég számára.

Javaslatot teszek arra, hogy a jelenleg a Csongrádi Közmű Kft. által foglalkoztatott, OEP által finanszírozott gyógyászati ellátást biztosító szakszemélyzet további foglalkoztatását a Dr. Szarka Ödön Egyesített Szociális és Egészségügyi Intézmény vegye át.

**Ingatlanüzemeltetés:**

Idegenforgalmi szálláshely működtetés, sportcélú és közösségi használatú ingatlanok hasznosítása: jelenleg ezt a tevékenységet az önkormányzat 4 szervezeten keresztül látja el. A Körös-toroki kemping és szálláshelyek, valamint a belvárosi vendégházak, a partfürdő üzemeltetést az üdülőterület közterületeinek karbantartását, a parkolás biztosítását a Homokföveny Szociális Szövetkezet, a Dob utcai vendégház és a Muskátli utca 1. szám alatti közösségi ház működtetését a Vendégváró Szociális Szövetkezet, a újonnan kialakított Béri Balog Ádám Szolgáltató ház üzemeltetését a Közmű Kft, az Ifjúsági Ház és sport pálya üzemeltetését a Városellátó Intézmény biztosítja.

A szociális szövetkezetek foglalkoztatáshoz kötődő pályázati lehetőségek kiaknázása céljából kerültek megalakításra, azonban a támogatott működés és a továbbfoglalkoztatási időszak is lejár 2022. évben, így a szövetkezetek további fenntartása a jelenlegi működési formában nem indokolt. Célszerűnek látszik az önkormányzat tulajdonában és üzemeltetésében álló valamennyi idegenforgalmi, közösségi célú ingatlan egy szervezeti egységben történő működtetése.

A Városellátó kommunális alaptevékenységétől idegen a sportpálya üzemeltetés és az Ifjúsági Ház működtetése, ezért ezek átkerülnének a Közmű Kft. tevékenységébe.

A Városellátó Intézmény végezné a Körös-toroki üdülőterület közterületeinek gondozását, fűnyírását. Az intézmény üzemeltetné a Körös-toroki parkolókat, az itt képződő bevétel a Városellátó működését szolgálná.

Az egységes működtetés hatékonyabban tudja biztosítani a tárgyi és humán erőforrások jobb kihasználását, a marketing tevékenység összehangolását, a kiajánlható szabad kapacitások nyomon követését.

Mindezek alapján a határozati javaslatban foglaltak szerint teszek javaslatot a városüzemeltetést érintő szervezeti átalakításra. Ennek elfogadása esetén a május 26-ai ülésre terjesztem elő a szervezeti átalakítás határidőre lebontott részletes javaslatát.

**Határozati javaslat**

Csongrád Városi Önkormányzat Képviselő-testülete megtárgyaltaa”*Javaslat önkormányzati intézmények, gazdasági társaságok városüzemeltetést érintő szervezeti átalakítására”* című elterjesztést és az alábbi határozatot hozza:

A Képviselő-testület az előterjesztésben foglalt javaslatokkal egyetértve a városüzemeltetés terén előzetesen az alábbi szervezeti átalakítási koncepciót hagyja jóvá:

1. A Csongrádi Közmű Kft. szervezeti átalakításával a cégen belül három üzletág alakuljon ki a hozzá kapcsolódó feladatokkal:
* Távhőtermelés, távhőszolgáltatás, esetlegesen a CSOTERM Kft. beolvadásával,
* a városi Gyógy és Strandfürdő üzemeltetése,
* ingatlanüzemeltetés, ezen belül kereskedelmi szálláshelyek, Körös-toroki Kemping, közösségi térként funkcionáló ingatlanok üzemeltetése (Bökényi Közösségi Ház, Béri Balog Ádám Szolgáltató Ház), Körös-torok üzemeltetése, Ifjúsági Ház működtetése, sportpálya üzemeltetése.
1. A Képviselő-testület felkéri a polgármestert a szervezeti átalakítás részletes, ütemezett javaslatának 2022. május 26-ai ülésére való előterjesztésére.

Felelős: Bedő Tamás polgármester

Határidő: azonnal

1. A Képviselő-testület felhatalmazza a polgármestert, hogy folytasson tárgyalásokat a CSOTERM Kft. társtulajdonosával a Kft. jövőbeni sorsa tekintetében.

Felelős: Bedő Tamás polgármester

Határidő: azonnal

Csongrád, 2022. április 20.

 Bedő Tamás

 polgármester